CELEX: 32021D1111(01)
Language: da
Date: 2021-10-27 00:00:00
Title: Kommissionens afgørelse af 27. oktober 2021 om nedsættelse af ekspertgruppen »Handicapplatformen« 2021/C 457 I/01

11.11.2021   
               
               
                  DA
               
               
                  Den Europæiske Unions Tidende
               
               
                  CI 457/1
               
            
         KOMMISSIONENS AFGØRELSE
         af 27. oktober 2021
         om nedsættelse af ekspertgruppen »Handicapplatformen«
         (2021/C 457 I/01)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde, og
         ud fra følgende betragtninger:
         
                     (1)
                  
                  
                     I overensstemmelse med artikel 10 i traktaten om Den Europæiske Unions funktionsmåde tilstræber Unionen ved udformningen og gennemførelsen af sine politikker og aktiviteter at bekæmpe forskelsbehandling, herunder forskelsbehandling på grund af handicap. I henhold til traktatens artikel 19 kan Rådet, der træffer afgørelse med enstemmighed efter en særlig lovgivningsprocedure og efter Europa-Parlamentets godkendelse, træffe hensigtsmæssige foranstaltninger til at bekæmpe forskelsbehandling på grund af køn, race eller etnisk oprindelse, religion eller tro, handicap, alder eller seksuel orientering.
                  
               
                     (2)
                  
                  
                     De Forenede Nationers konvention om rettigheder for personer med handicap (»konventionen«) (1) trådte i kraft for Unionen den 23. januar 2011 og er bindende for EU-institutionerne og EU-medlemsstaterne i overensstemmelse med deres respektive beføjelser.
                  
               
                     (3)
                  
                  
                     I overensstemmelse med Kommissionens meddelelse »En Union med lige muligheder: Strategi for rettigheder for personer med handicap 2021-2030« (2) skal Kommissionen trække på ekspertise fra specialister i et rådgivende organ, som vil blive kaldt Handicapplatformen.
                  
               
                     (4)
                  
                  
                     Det er derfor nødvendigt at nedsætte en ekspertgruppe på handicapområdet og fastlægge dens opgaver og struktur i overensstemmelse med Kommissionens afgørelse C(2016) 3301 (3) (»de horisontale regler«).
                  
               
                     (5)
                  
                  
                     Handicapplatformen bør bidrage til at lette samarbejdet mellem Kommissionen og medlemsstaterne, når strategien for rettigheder for personer med handicap og konventionen gennemføres, samtidig med at deres respektive beføjelser respekteres fuldt ud. Den bør udgøre et forum for drøftelse af relevante politikudviklinger på handicapområdet, herunder udveksling af god praksis, og den bør afspejle mangfoldigheden af handicap.
                  
               
                     (6)
                  
                  
                     Handicapplatformen bør sammensættes af højtstående repræsentanter for etablerede kontaktpunkter i de nationale forvaltninger i spørgsmål vedrørende konventionens gennemførelse. Eksperter fra civilsamfundsorganisationer på EU-plan, der repræsenterer personer med handicap, andre relevante civilsamfundsorganisationer samt fra udbydere af tjenester for personer med handicap bør også deltage i Handicapplatformens arbejde.
                  
               
                     (7)
                  
                  
                     Der bør fastsættes regler for videregivelse af oplysninger fra medlemmer af Handicapplatformen.
                  
               
                     (8)
                  
                  
                     Personoplysninger bør behandles i overensstemmelse med Europa-Parlamentets og Rådets forordning (EU) 2018/1725 (4) —
                  
               BESTEMT FØLGENDE:
         
            Artikel 1
            Genstand
            Der nedsættes en handicapekspertgruppe benævnt »Handicapplatformen« (»platformen«).
         
         
            Artikel 2
            Opgaver (5)
            
            Platformens opgaver er:
            
                        a)
                     
                     
                        at støtte gennemførelsen af strategien for rettigheder for personer med handicap samt nationale handicapstrategier, -planer eller -politikker
                     
                  
                        b)
                     
                     
                        at lette samarbejdet mellem Kommissionen og medlemsstaterne om spørgsmål vedrørende konventionens gennemførelse
                     
                  
                        c)
                     
                     
                        at bistå Kommissionen med udarbejdelsen af politiske initiativer eller lovgivningsforslag på handicapområdet
                     
                  
                        d)
                     
                     
                        at etablere samarbejde og koordinering mellem Kommissionen og medlemsstaterne og interessenter om spørgsmål vedrørende gennemførelsen af EU-lovgivning, -programmer og -politikker på handicapområdet
                     
                  
                        e)
                     
                     
                        at foranledige en udveksling af erfaringer og god praksis på handicapområdet.
                     
                  
         
            Artikel 3
            Høring
            Kommissionen kan høre platformen om ethvert spørgsmål vedrørende udviklingen af EU-politikker og -lovgivning til gennemførelse af strategien for rettigheder for personer med handicap og konventionen.
         
         
            Artikel 4
            Medlemmer
            
               1.   Medlemmerne er medlemsstatsmyndigheder, der er udpeget som kontaktpunkter for gennemførelsen af konventionen, samt civilsamfundsorganisationer på EU-plan, der repræsenterer personer med handicap, andre relevante civilsamfundsorganisationer og udbydere af tjenester for personer med handicap.
            
            
               2.   Medlemmerne udpeger deres repræsentanter (én højtstående repræsentant og én suppleant hver) og er ansvarlige for at sikre, at deres repræsentanter har et højt ekspertiseniveau.
            
            
               3.   Medlemsorganisationer, som ikke længere er i stand til at bidrage effektivt til platformens arbejde, som af Kommissionens Generaldirektoratet for Beskæftigelse, Sociale Anliggender, Arbejdsmarkedsforhold og Inklusion (»GD EMPL«) anses for ikke at opfylde de betingelser, der er fastsat i artikel 339 i traktaten om Den Europæiske Unions funktionsmåde, eller som træder tilbage, indbydes ikke længere til at deltage i platformens møder og kan erstattes for den resterende del af deres mandatperiode.
            
         
         
            Artikel 5
            Udvælgelsesprocedure for platformens medlemmer
            
               1.   Medlemsstaternes myndigheder udpeges ved direkte indbydelse.
            
            
               2.   Udvælgelsen af de platformmedlemsorganisationer, der er omhandlet i artikel 4, stk. 1, sker efter en offentlig indkaldelse af ansøgninger, som skal offentliggøres i Kommissionens register over ekspertgrupper og lignende enheder (»registret over ekspertgrupper«). Desuden kan indkaldelsen af ansøgninger offentliggøres på andre måder, herunder på særlige websteder (6). Indkaldelsen af ansøgninger skal klart beskrive udvælgelseskriterierne, herunder den nødvendige ekspertise og de interesser, der skal repræsenteres i forhold til det arbejde, som skal udføres, og der skal oplyses om mandatets varighed. Ansøgningsfristen skal være på mindst fire uger.
            
            
               3.   Medlemsorganisationer udpeges af generaldirektøren for GD EMPL blandt ansøgere, som har kompetence på de områder, der er omhandlet i artikel 2 og 3, og som har reageret på indkaldelsen af ansøgninger. De varetager deres hverv, indtil de afløses, eller deres mandat udløber. Mandatet kan fornyes.
            
            
               4.   Organisationer skal være registreret i åbenhedsregistret, hvis de ønsker at blive udpeget som medlemmer.
            
         
         
            Artikel 6
            Formand
            En repræsentant for GD EMPL varetager platformens formandskab.
         
         
            Artikel 7
            Platformens funktionsmåde
            
               1.   Platformen handler efter anmodning fra GD EMPL i overensstemmelse med de horisontale regler (7).
            
            
               2.   Platformens møder afholdes i princippet i Kommissionens lokaler eller online.
            
            
               3.   Sekretariatsopgaverne varetages af GD EMPL. Tjenestemænd fra andre af Kommissionens tjenestegrene med interesse i platformens og undergruppernes møder kan indbydes til at deltage i disse.
            
            
               4.   Platformen kan efter aftale med GD EMPL og ved simpelt flertal blandt sine medlemmer beslutte at give offentligheden adgang til sine drøftelser.
            
            
               5.   Referaterne af drøftelserne af hvert punkt på dagsordenen og af platformens udtalelser skal være meningsfulde og fuldstændige. Referaterne udarbejdes af sekretariatet under formandens ansvar.
            
            
               6.   Platformen vedtager sine udtalelser, anbefalinger og rapporter ved konsensus. Ved afstemninger træffer medlemmerne beslutning med simpelt flertal. Medlemmer, som har stemt imod, eller som har undladt at stemme, har ret til at få knyttet et dokument, der sammenfatter begrundelserne for deres holdning, som bilag til udtalelser, anbefalinger og rapporter.
            
         
         
            Artikel 8
            Undergrupper
            
               1.   GD EMPL kan nedsætte undergrupper, der skal undersøge specifikke spørgsmål på grundlag af et mandat, som GD EMPL opstiller. Undergrupper skal fungere i overensstemmelse med de horisontale regler og aflægger rapport til platformen. De opløses, når deres mandat er opfyldt.
            
            
               2.   De medlemmer af undergrupper, som ikke er medlemmer af platformen, udvælges via en offentlig indkaldelse af ansøgninger i overensstemmelse med artikel 5 og de horisontale regler (8).
            
         
         
            Artikel 9
            Indbudte eksperter
            GD EMPL kan indbyde eksperter med særlig ekspertise inden for et emne på dagsordenen til at deltage i platformens eller undergruppernes arbejde på ad hoc-basis.
         
         
            Artikel 10
            Observatører
            
               1.   Enkeltpersoner, der handler i deres personlige egenskab, civilsamfundsorganisationer og andre offentlige enheder end medlemsstaternes myndigheder, herunder fra kandidatlande og Island, Liechtenstein og Norge, kan efter direkte indbydelse få observatørstatus i overensstemmelse med de horisontale regler.
            
            
               2.   Organisationer og offentlige enheder, der er udpeget som observatører, udpeger selv deres repræsentanter.
            
            
               3.   Observatører og deres repræsentanter kan få tilladelse af formanden til at deltage i drøftelserne i ekspertgruppen og bidrage med ekspertise. De har dog ikke stemmeret og må ikke deltage i affattelsen af platformens eller dens undergruppers anbefalinger eller udtalelser.
            
         
         
            Artikel 11
            Forretningsorden
            Efter forslag fra og aftale med GD EMPL fastsætter platformen selv sin forretningsorden med simpelt flertal på grundlag af standardforretningsordenen for ekspertgrupper, jf. de horisontale regler (9).
         
         
            Artikel 12
            Tavshedspligt og håndtering af klassificerede informationer
            Platformens medlemmer og deres repræsentanter samt de indbudte eksperter og observatører er pålagt tavshedspligt, som i medfør af traktaterne og gennemførelsesbestemmelserne hertil finder anvendelse på alle medlemmer af institutionerne og deres personale, samt Kommissionens sikkerhedsforskrifter vedrørende beskyttelse af EU’s klassificerede informationer, som fastsat i Kommissionens afgørelse (EU, Euratom) 2015/443 (10) og (EU, Euratom) 2015/444 (11). Hvis de tilsidesætter disse forpligtelser, kan Kommissionen træffe alle relevante foranstaltninger.
         
         
            Artikel 13
            Åbenhed (12)
            
            
               1.   Platformen og undergrupperne registreres i registret over ekspertgrupper.
            
            
               2.   Hvad angår sammensætningen af platformen og dens undergrupper offentliggøres følgende data i registret over ekspertgrupper:
               
                           —
                        
                        
                           navnene på medlemsstaternes myndigheder
                        
                     
                           —
                        
                        
                           navnene på medlemsorganisationerne
                        
                     
                           —
                        
                        
                           observatørernes navn, herunder navn på tredjelandes myndigheder.
                        
                     
            
               3.   Alle relevante dokumenter, herunder dagsordener, referater og deltagernes bidrag, stilles til rådighed enten i registret over ekspertgrupper eller via et link fra registret til et særligt websted, hvor disse oplysninger kan findes. Adgangen til de særlige websteder må ikke være betinget af brugerregistrering eller underlagt andre begrænsninger. Navnlig skal dagsordenen og andre relevante baggrundsdokumenter offentliggøres i god tid før mødet efterfulgt af rettidig offentliggørelse af referater. Der må kun være mulighed for at undlade offentliggørelse i tilfælde, hvor det skønnes, at et dokuments udbredelse ville være til skade for beskyttelsen af en offentlig eller privat interesse, jf. artikel 4 i forordning (EF) nr. 1049/2001 (13).
            
         
         
            Artikel 14
            Mødeudgifter
            
               1.   Der ydes ikke vederlag for de aktiviteter, der udføres af deltagerne i forbindelse med platformens og undergruppernes aktiviteter.
            
            
               2.   Deltagernes rejse- og opholdsudgifter i forbindelse med platformens og undergruppernes aktiviteter refunderes af Kommissionen. Refusion finder sted i overensstemmelse med de gældende bestemmelser i Kommissionen og inden for rammerne af de disponible bevillinger, der er tildelt Kommissionens tjenestegrene som led i den årlige procedure for tildeling af ressourcer.
            
         
         
            Artikel 15
            Anvendelse
            Denne afgørelse anvendes indtil den 31. december 2030.
         
         
            Udfærdiget i Bruxelles, den 27 oktober 2021.
            
               
                  På Kommissionens vegne
               
               Helena DALLI
               
                  Medlem af Kommissionen
               
            
         
         
            (1)  EUT L 23 af 27.1.2010, s. 35.
         
            (2)  COM(2021) 101 final.
         
            (3)  Commission Decision C(2016) 3301 of 30 May 2016 establishing horizontal rules on the creation and operation of Commission expert groups (Kommissionens afgørelse C(2016) 3301 af 30. maj 2016 om fastlæggelse af horisontale regler om oprettelse af Kommissionens ekspertgrupper og deres funktion) (foreligger ikke på dansk).
         
            (4)  Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).
         
            (5)  Denne liste kan tilpasses efter behov i overensstemmelse med de horisontale regler.
         
            (6)  https://ec.europa.eu/social/main.jsp?catId=1137&langId=da
         
            (7)  Jf. artikel 13, stk. 1, i de horisontale regler.
         
            (8)  Jf. artikel 10 og artikel 14, stk. 2, i de horisontale regler.
         
            (9)  Jf. artikel 17 i de horisontale regler.
         
            (10)  Kommissionens afgørelse (EU, Euratom) 2015/443 af 13. marts 2015 om sikkerhedsbeskyttelse i Kommissionen (EUT L 72 af 17.3.2015, s. 41).
         
            (11)  Kommissionens afgørelse (EU, Euratom) 2015/444 af 13. marts 2015 om reglerne for sikkerhedsbeskyttelse af EU’s klassificerede informationer (EUT L 72 af 17.3.2015, s. 53).
         
            (12)  Personer, der ikke ønsker deres navn offentliggjort, kan indgive en anmodning til det ansvarlige generaldirektorat om en dispensation fra denne regel. Der indrømmes en dispensation, hvis det er berettiget af vægtige legitime grunde i forbindelse med den enkeltes særlige situation, navnlig hvis offentliggørelsen af eksperternes navn kan bringe deres sikkerhed eller integritet i fare.
         
            (13)  Disse undtagelser har til formål at beskytte den offentlige sikkerhed, militære anliggender, internationale forbindelser, finanspolitik, valutapolitik eller økonomisk politik, privatlivets fred og den enkeltes integritet, forretningsmæssige interesser, retslige procedurer og juridisk rådgivning, inspektioner/undersøgelser/revision samt institutionens beslutningsproces.